**Mācību priekšmets**

**Gleznošana**

**Vadlīnijas**

Mērķis: Attīstīt audzēkņu vizuālo domāšanu, uztveri un iztēli, apgūstot gleznošanas paņēmienus un tehnikas, pielietot iegūtās zināšanas un pieredzi savā radošajā darbībā.

|  |  |  |  |
| --- | --- | --- | --- |
| Satura tematiskās jomas | Uzdevumi | Mācību saturs | Sasniedzamie rezultāti |
| Darba  process un mākslas iepazīšana | Iepazīt gleznošanas procesu no ieceres līdz darba izvērtēšanai | Ierosme/vērošana/izpēte | * Ir pieredze vērot, analizēt un attēlot apkārtējo vidi – dabu, priekšmetisko vidi, kultūrvidi. * Ir pieredze mācīties un iedvesmoties no mākslas piemēriem – personībām, glezniecības izteiksmes līdzekļiem, tehnikām, sižetiem. |
| Radošā darbība | * Ir pieredze eksperimentēt, meklēt neparastus risinājumus un pieņemt lēmumus. * Ir pieredze ļauties spontanitātei un iztēlei gleznojot. * Ir pieredze savu darbu veikt pa soļiem – skicējot, izmēģinot piemērotākās tehnikas un kompozīcijas risinājumu, interpretējot tēmu. * Ir pieredze gleznot dažādās vidēs - iekštelpās, dabā, muzejā. |
| Darba kultūra | * Prot iekārtot savu darba vietu atbilstoši uzdevumam un tehnikām. * Prot izvēlēties tehnikai atbilstošus darba instrumentus un darba gaitu. * Ievēro gleznošanas darba kultūru, prot sakārtot darba vietu un piederumus pirms un pēc gleznošanas. * Izprot autortiesības un darba radīšanas procesā ievēro ētikas principus. |
| Saziņa/ vērtēšana | * Ir pieredze ieklausīties, analizēt, izdarīt secinājumus, pilnveidot savu radošo darbu radošā procesa laikā. * Ir pieredze komentēt savu radošo darbu – sižeta izvēli, kompozīciju, apgaismojumu, krāsas. * Prot pastāstīt par sava gleznojuma ierosmes avotu. * Prot analizēt citu autoru radošos darbus un gleznojumus. * Prot eksponēt darbus skatē, izstādē. |
| Mākslinieciskās izteiksmes līdzekļi | Iepazīt mākslinieciskās izteiksmes līdzekļus gleznošanā | Gleznas uzbūve un kompozīcija  formāts  skatupunkts un kadra kompozīcija  darba zīmējums, pagleznojums  mērogs  proporcijas  plānu attiecības  galvenais un pakārtotais | * Prot izvēlēties atbilstošu formātu darba idejas atainošanai. * Prot izvēlēties skatupunkta un kadra kompozīciju. * Ir pieredze veidot skici, darba zīmējumu vai pagleznojumu. * Ir pieredze attēlot objektu savstarpējās proporcijas un mērogu. * Saskata un izprot plānu attiecības – priekšplāns, vidējais plāns, tālākais plāns. * Saskata un izprot, kas ir gleznojumā galvenais un kas – pakārtotais. |
| Krāsu mācība  pamatkrāsas  pretkrāsas  atvasinātās krāsas  hromatiskās krāsas ahromātiskās krāsas  siltās krāsas  vēsās krāsas  lokālā krāsa  krāsu tonalitāte  tonālās attiecības  krāsu pārejas un nianses  krāsu perspektīve  gaisa perspektīve  kopējais kolorīts | * Ar izpratni prot pielietot pamatkrāsas, pretkrāsas, atvasinātās krāsas. * Zina un prot pielietot hromatiskās un ahromātiskās krāsas. * Saskata un prot pielietot siltās un vēsās krāsas. * Izprot, kas ir lokālā krāsa. * Ir pieredze saskatīt un pielietot krāsas tonalitāti. * Ir pieredze, izmantojot krāsu pārejas un nianses. * Prot saskatīt un attēlot krāsu un gaisa perspektīvi. * Ievēro gleznojuma kopējo kolorītu. |
| Gaismēna  dabīgais-mākslīgais apgaismojums  silta un vēsa gaisma  gaismas avots un ēnas  pašēnas un krītošās ēnas  gaismēnas robežas  refleksi | * Izprot apgaismojuma veidu atšķirības un to ietekmi uzgaismēnu,   silti - vēsām attiecībām.   * Izprot kopsakarības apjoma attēlošanā, izmantojot gaismēnu. * Izprot un prot attēlot pašēnu un krītošo ēnu. * Prot pielietot zināšanas par gaismēnu un gaismas refleksiem dažādu priekšmetu apjoma attēlošanai. * Ir pieredze gleznot dažādos apgaismojumos (dabiskais - mākslīgais apgaismojums). |
| Atšķirīgas pieejas glezniecībā | * Izprot atšķirību starp dekoratīvu un telpisku gleznojumu. * Ir pieredze gleznot, izvēloties atšķirīgus attēlošanas veidus – telpiski, dekoratīvi, abstrakti, stilizēti, u.c. |
| Gleznošanas tehnikas un materiāli | Iepazīt glezniecības krāsu, instrumentu veidus un to pielietojumu | Glezniecības krāsu veidi un tiem atbilstoša darbošanās | * Lieto glezniecībā izmantojamos profesionālos terminus. * Iepazinis krāsu izcelsmi un nosaukumus. * Prot lietot ūdenī šķīstošās krāsas: guaša, tempera, akrils, akvarelis. * Iepazinis sauso krāsu lietošanu glezniecībā: sausais pastelis un eļļas krītiņi. * Iepazinis eļļas krāsu īpašības praktiski vai teorētiski. * Apguvis krāsu veidam atbilstošu darbošanos – prot jaukt krāsas, strādāt ar sedzošajām krāsām, pludināt, lazēt, apvienot un eksperimentēt ar dažādām tehnikām. |
| Gleznošanas instrumenti un materiāli | * Prot izvēlēties un sagatavot darbam atbilstošus materiālus un instrumentus: otas, krāsas, darba virsmas (papīrs, kartons, audekls), paleti, šķīdinātājus (ūdens, terpentīns) un citus gleznošanā izmantojamos palīglīdzekļus. |

Gleznošanas uzdevumu fokuss dažādos vecumposmos

1., 2. klase

1.Gleznošana no dabas: ieteicami gleznošanas uzdevumi, kas saistīti ar objektu krāsu, īpašību attēlošanu, kā arī objektu gleznošana tuvā vērojumā. Ātrie gleznojumi, iedvesmojoties no dabas (ziedi, augļi, lapas, mizas, koki, mākoņi, kukaiņi, taureņi utt.).

2.Iztēles gleznojumi: ieteicami, vēlams rosināt daudzveidīgu tēmu atspoguļošanu radošos darbos. Galvenā un pakārtotā sabalansēšana.

3.Tehniku apguve: daudzveidīgu gleznošanas tehniku un tehnisko paņēmienu iepazīšana, eksperimentēšana.

Metodes un paņēmieni: Glezniecības iepazīšana kultūrvidē. Sarunas par mākslu un māksliniekiem. Glezniecības izzināšana caur rotaļu. Dažādu darba formātu, fonu, izteiksmes līdzekļu lietojums, eksperimenti ar gleznošanas tehnikām un materiāliem. Gleznošanas darba kultūras apgūšana.

3., 4. klase

1.Gleznošana no dabas: krāsu mācības pamatu apguve un pielietošana, gaismas un ēnas atainojums, silti vēso krāsu iepazīšana, apzināta izteiksmes līdzekļu lietošana. Objektu un kluso dabu gleznošana.

2. Iztēles gleznojums: ieteicams radošuma veicināšanai un attīstīšanai saistībā ar jaunu tehnisko paņēmienu un tehniku apguvi, eksperimenti. Uzdevumi intereses par mākslu apzināšanai.

3. Tehniku apguve: gleznošanas tehniku iespēju tālāka apzināšana, prasmju nostiprināšana, eksperimentālu tehniku apguves turpināšana.

Metodes un paņēmieni: īstermiņa un ilgtermiņa uzdevumi, projekti – individuāli un grupās. Glezniecības izcilu piemēru iepazīšana ~~–~~radošās kopijas, mākslinieku rokraksta izpēte u.c.

5.-7. klase

1. Gleznošana no dabas: apjoma gleznojums, telpas attēlojums, materialitāte, silti - vēsās attiecības. Daudzveidīgas glezniecības tehnikas.

2. Tehniku apguve: apgūto gleznošanas tehniku pilnveide, jaunu gleznošanas veidu un paņēmienu apguve.

3. Iztēles gleznojums: savas intereses apzināšanai un attīstīšanai, radošie meklējumi.

Metodes un paņēmieni: krāsu pieraksti, skices izveide, darba zīmējums, ilgtermiņa uzdevumi, īstermiņa uzdevumi, projekti. Mākslas darbu iepazīšana un analīze. Portfolio izveide.

Darba grupa: Inese Butlere, Maira Danilāne, Mētra Daume, Ilze Kupča, Iveta Ladusāne, Ieva Leismane, Gunta Vēvere.